Diari Oficial de la Generalitat Valenciana


Sumari del DOGV 9205, del 29-10-2021 (2021/10689)

RESOLUCIÓ de 21 d'octubre de 2021, del director de l'Agència Valenciana de Seguretat i Resposta a les Emergències, per la qual es revoquen i es deleguen determinades atribucions en la Direcció General Operativa, dependent de la Secretaria Autonòmica de Seguretat i Emergències.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9205

Data del DOGV
:   29-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10993


Data del document
:   21-10-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública

RESOLUCIÓ de 21 d'octubre de 2021, del director de l'Agència Valenciana de Seguretat i Resposta a les Emergències, per la qual es revoquen i es deleguen determinades atribucions en la Direcció General Operativa, dependent de la Secretaria Autonòmica de Seguretat i Emergències. [2021/10060]  
La Llei 4/2017, de 3 de febrer, de la Generalitat, crea l'Agència Valenciana de Seguretat i Resposta a les Emergències (en endavant, AVSRE) com a organisme autònom dels previstos en l'article 154 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb personalitat jurídica pública pròpia i plena capacitat organitzativa en l'exercici de les seues funcions per al compliment dels fins que van justificar la seua creació.  
  
En aquest sentit, la llei encomana a l'organisme, en règim de descentralització funcional, l'execució de les polítiques de la Generalitat en matèria d'interior, seguretat pública, protecció ciutadana i coordinació de policies locals. Així mateix, li correspondrà la gestió de la Unitat del Cos Nacional de Policia Adscrita a la Comunitat Valenciana, i el desenvolupament de la formació de les policies locals, personal de serveis essencials i complementaris d'intervenció enfront d'emergències, protecció civil, gestió d'emergència, extinció d'incendis, salvaments i participació de la Generalitat en els consorcis de bombers, així com la direcció i gestió de l'encàrrec del Consell de Seguretat Nuclear a la Generalitat.  
D'altra banda, la configuració legal de la seua estructura orgànica determina que la persona titular de la secretaria autonòmica amb competències en matèria de seguretat i resposta a les emergències exercirà la direcció de l'AVSRE, amb les atribucions enumerades en l'apartat segon de l'article 11 de la llei, i es preveu expressament la possibilitat de delegar el seu exercici en altres òrgans de conformitat amb el que s'estableix en la legislació vigent.  
El Decret 105/2019, de 5 de juliol, del Consell, va establir l'estructura orgànica bàsica de la Presidència i de les conselleries de la Generalitat, i va atribuir directament a la Secretaria Autonòmica de Seguretat i Emergències no sols les funcions pròpies de la seua condició de director de l'AVSRE sinó també les assignades a la conselleria en matèria d'espectacles, establiments públics, activitats recreatives i socioculturals.  
  
Els ajustos en aquest àmbit es concreten en la creació, sota la dependència de la Secretaria Autonòmica de Seguretat i Emergències, de la Direcció General Operativa, per a l'exercici de les funcions establides en l'article 70 de la Llei 5/1983, de 30 de desembre, del Consell, i la resta que preveu l'ordenament jurídic en matèria d'espectacles, establiments públics, activitats recreatives i socioculturals, així com aquelles que li siguen delegades expressament en l'àmbit de competències de l'AVSRE.  
Aquesta estructura organitzativa va ser completada posteriorment pel Decret 172/2020, de 30 d'octubre, del Consell, pel qual es va aprovar el Reglament orgànic i funcional de la Conselleria de Justícia, Interior i Administració Pública, que integra la nova direcció general amb les funcions ressenyades.  
Atés el que s'ha exposat anteriorment, i amb la finalitat de dotar de major agilitat la gestió dels assumptes la competència dels quals té assignada la Direcció de l'AVSRE, es considera oportú, d'acord amb el principi d'eficàcia que regeix l'actuació de les administracions públiques, modificar la delegació de l'exercici de determinades funcions en l'anterior direcció general, revocar l'anterior delegació efectuada i realitzar una nova delegació d'atribucions.  
En virtut d'això, i de conformitat amb el que disposen l'article 12 de la Llei 4/2017, de creació de l'AVSRE; l'article 9 del Decret 122/2017, de 15 de setembre, del Consell, pel qual s'aprova el Reglament orgànic i funcional de l'AVSRE, i els articles 9 i 10 de la Llei 40/2015, d'1 d'octubre, de règim jurídic del sector públic, resolc:  
  
Primer  
Revocar la Resolució de 18 de gener de 2021, per la qual es deleguen determinades atribucions en la Direcció General Operativa, publicada en el DOGV número 9002, de 21 de gener de 2021.  
  
Segon  
Delegar en la persona titular de la Direcció General Operativa l'exercici de les atribucions següents:  
a) Proposar les convocatòries de concursos per a la provisió de caps d'unitat administrativa de l'organisme autònom.  
b) Formular les propostes en matèria de relacions de llocs de treball i oferta d'ocupació pública de l'AVSRE.  
c) Incoar expedients disciplinaris per la comissió de faltes lleus, greus i molt greus i exercir la potestat disciplinària excepte quan la sanció a imposar siga la separació del servei en el cas que el personal subjecte a expedient siga funcionari.  
d) Resoldre les reclamacions de responsabilitat patrimonial.  
e) Vetlar per la millora dels mètodes de treball, per la introducció d'innovacions tecnològiques aplicables, per la conservació i manteniment dels centres, edificis, instal·lacions i equips, i per l'optimització dels ingressos i les despeses.  
  
Tercer  
La present delegació d'atribucions podrà ser revocada en qualsevol moment per l'òrgan delegant, de conformitat amb el que estableix l'article 9 de la Llei 40/2015, d'1 d'octubre, de règim jurídic del sector públic.  
Les atribucions delegades en la present resolució podran ser reclamades, en els termes i amb els requisits que estableix l'article 10 d'aquesta última norma.  
  
Quart  
En tots aquells supòsits en què es faça ús de la present delegació, s'haurà de fer constar expressament en la resolució o acte que s'adopte, i es considerant dictats per l'òrgan delegant.  
Les atribucions exercides per delegació no podran ser objecte de delegació en un altre òrgan.  
  
Cinqué  
La present resolució produirà efectes des del dia de la publicació en el Diari Oficial de la Generalitat Valenciana.  
  
València, 21 d'octubre de 2021.- El director de l'Agència Valenciana de Seguretat i Resposta a les Emergències: José María Ángel Batalla.